’n Vis vrot van sy kop af. Hierdie uitdrukking is so antiek, niemand weet met sekerheid in watter wêrelddeel dit ontstaan het nie. Die Grieke, Russe en die Chinese maak byvoorbeeld almal daarop aanspraak. Die Engelse kan waarskynlik pa staan vir hul eie weergawe – ’n vis stink van sy kop af. Die bedoeling bly egter dieselfde, en niemand kan daaroor twyfel nie.
Hierna het die aandag na die sirkus, ekskuus, parlement, verskuif. Eers is ’n joernalis buite die parlement deur die nou reeds berugte “wit hemde” hardhandig hanteer en gedwing om die foto’s van sy kamera te verwyder. Toe is die speaker, Baleka Mbete, ’n uur lank gebraai in die aanloop tot die president se antwoordsessie op ses vrae. In die uur is oor en weer lesse uitgedeel oor parlementêre reëls, alles skynbaar in ’n poging om te verseker dat die president behoorlik verantwoording aan die parlement doen – en natuurlik van die ander kant ’n walgooiery om die president van die hoek af te kry.
Omtrent al wat ’n mens na afloop daarvan kan sê, is: Zuma bly Zuma. Vol selfvertroue het hy hom as die kop gevestig. Hy het selfs ’n rits versoeke van die speaker om te gaan sit sodat ’n lid op ’n punt van orde ’n woord kan inkry, geïgnoreer, en daarna verklaar hy het die speaker nie gehoor nie.
Dit was gister, toegegee, leeuwêreld vir die speaker, maar sy het self van die leeuhokke oopgemaak. Haar stelling dat Zuma “niemand se gelyke is nie” (en dus op spesiale behandeling geregtig is soos om te kan wegkom met die verbreking van reëls) slaan die demokrasie vir ’n ses. Sy het lomp probeer verduidelik niemand is ook Shenge (Buthelezi) se gelyke nie.
By geleentheid wou sy ook nie beslis nie, omdat sy die bewoording glo nie gehoor het nie. Sy sal nou eers die Hansard raadpleeg voordat sy ’n beslissing gee.
Plek-plek is hy deur die speaker gehelp om hom soos ’n paling uit vrae te wikkel, soos sy seun wat nou ’n stywe tender losgeslaan het.
Daar was klein, subtiele tekens van beterskap, soos die skynbare inskiklikheid van die president om sy verantwoordbaarheid aan die parlement behoorlik uit te leef. Die positiewe tekens sal egter aan die meule van tyd onderwerp moet word voordat ’n mens daaroor opgewonde raak.
Julle kan van hierdie kêrel sê net wat julle wil maar dom is hy beslis nie. Hy het die vloer gevee met almal wat hom probeer aanvat het. Die DA en die VF en die EFF en die UDM. Niemand kon iets feitelik teen hom laat klou nie. Geen wonder nie hy lag almal uit – hy is goed voorbereid en dink baie vinniger as hulle op sy voete.
Hierdie artikel word vooraf gegaan met ‘n letterkundige les. Dan word die Afrika kultuur aangeval. Dit is nou nie UBUNTU nie. Daar na was daar ‘n kritiek op die ekonomiese rewolisie wat tans in die land gevoer word. Kan nie gestuit word op die manier nie.